
Den økonomiske situasjonen ved Studenthuset driv A/S

Studenthuset Driv A/S har siden starten i 2000 hatt underskudd som har blitt dekket inn ved hjelp av blant annet ekstraordinære tilskudd fra Universitetet og Høgskolen i Tromsø. I 2003 er underskuddet på 2,5 mill noe som er en betydelig økning i forhold til de to foregående år. I dette saksfremlegget vil det bli redegjort nærmere for den økonomiske situasjonen ved Driv. 

Studenthuset Driv eies i sin helhet av Studentsamskipnaden, og styret i Samskipnaden er generalforsamling i Driv. Universitetet er representert både i styret i Samskipnaden og i styret i Driv. 

Som et ledd i studentvelferdsarbeidet yter Universitetet årlige driftstilskudd til Driv. Universitetet ga 2001 og 2002 et ordinært driftstilskudd på 300 000 kr. I tillegg ble det tildelt henholdsvis 

410 000 og 360 000 i ekstraordinær støtte for å dekke opp driftsunderskudd i disse årene. Samlet støtte i 2001 og 2002 var dermed på henholdsvis 710 000 kr og 660 000 kr. I tillegg bidro Høgskolen med en samlet tilskudd i 2001 og 2002 på  henholdsvis 200 000 kr og 220 000 kr. 

Både Universitetet og Høgskolen har vært innstilt på å øke det ordinære tilskuddet i årene fremover opp mot nivået på det samlede tilskuddet for 2001 og 2002. Universitetet har satt av midler i vedtatt budsjett for inneværende år med tanke på eventuell underskuddsdekning i Driv for 2003
. Inntekts- og kostnadsutviklingen i Driv synes imidlertid nå å være ute av kontroll, og underskuddet i 2003 på 2,5 mill
 er av en slik størrelsesorden at universitetsdirektøren ikke anser det som aktuelt å dekke inn dette ved ekstraordinær tildeling. Høgskolen kommer heller ikke til å gå inn med ekstraordinære midler på samme måte som tidligere. 

Ved årets begynnelse hadde Driv en egenkapital på 1,015 mill. Med et underskudd i 2003 på 2,5 mill er egenkapitalen tapt, og selskapet er i realiteten konkurs. Selskapet vil ved utgangen av 2003 stå med en negativ egenkapital på om lag 1,5 mill.

Husleieavtalen som Driv har med utleier, er bindende for flere år fremover, og disse utgiftene vil løpe uansett. Av denne grunn, og av hensyn til studentene og kreditorene, er universitetsdirektøren innstilt på at Universitetet sammen med Høgskolen og Samskipnaden skal sikre videre drift. Dette vil kunne gjøres ved at Samskipnaden i regnskapet for 2004 omgjør langsiktig lån til aksjekapital i Driv, og at Høgskolen og Universitetet omdisponerer midler i fellesprosjektet ”Studentbyen Tromsø” til økonomisk støtte til Driv. Dette er midler som for Universitetet sin del, inngår i rammebudsjettet til sentraladministrasjonen. Dette tilskuddet vil komme i tillegg til ordinært tilskudd for 2004.

Det vil nå bli oppnevnt et nytt styre i Driv, og universitetsdirektøren vil gå inn for at det nye styret skal består av personer med solid økonomisk og juridisk kompetanse. I tillegg legger universitetsdirektøren vekt på at både Universitetet og Høgskolen skal være representert i styret. 

Husleie utgjør en stor og tyngende utgiftspost for Driv (ca 1, 8 mill årlig). For å få til en økonomisk forsvarlig drift i årene fremover, er det nødvendig at husleieutgiftene kommer ned på et rimelig nivå. Universitetsdirektøren er innstilt på å ta initiativ til at husleieavtalen reforhandles med utleier.

Innstilling til vedtak 


1. Universitetsstyret tar orienteringen om den økonomiske situasjonen ved Driv til etterretning.


2. Universitetstyret ber universitetsdirektøren ta initiativ til å reforhandle husleieavtalen med utleier.

Tromsø, 25.03.2004

	Arne Benjaminsen
	

	universitetsdirektør
	

	
	Håvard Bekkelund

	
	personal- og økonomidirektør


� Utbetalingen ved underskuddsdekning skjer året etter det aktuelle regnskapsåret.


� I tallet er de ordinære tilskuddene fra Universitetet og Høgskolen på hhv 400 000 og 100 000 medregnet.

